**Bilješka s Reitox akademije na temu učinkovitosti programa prevencije ovisnosti o drogama**

Ljubljana, 28.- 29. travnja 2014.

U Ljubljani je, u organizaciji Europskog centra za praćenje droga i ovisnosti o drogama (EMCDDA) i Nacionalnog zavoda za javno zdravstvo Republike Slovenije od 28. do 29. travnja 2014., održana Reitox akademija na temu učinkovitosti programa prevencije ovisnosti o drogama. Akademija je održana u okviru projekta „Priprema korisnica IPA projekta za sudjelovanje u Europskom centru za praćenje droga i ovisnosti o drogama“. Na akademiji su prisustvovali predstavnici Albanije, Bosne i Hercegovine, Crne Gore, Kosova, Makedonije, Poljske, Slovenije, Srbije, Turske, Hrvatske te Pompidou grupe Vijeća Europe. Cilj skupa bio je raspraviti suvremene pristupe prevenciji ovisnosti o drogama u Europi s posebnim fokusom na opseg, ciljeve i dokaze univerzalne prevencije, dijeliti najbolje prakse s ciljem podizanja kvalitete preventivnih programa te predstaviti publikaciju Europski standardi kvalitete prevencije ovisnosti o drogama – brzi vodič. Akademija je okupila preko 50 stručnjaka, predstavnika vladinih i nevladinih organizacija koji su uključeni u provedbu prevencije ovisnosti.

Na Reitox akademiji obrađene su sljedeće teme: preventivne aktivnosti u Europskoj Uniji; preventivni programi i terminologija, prevencija uporabe droga: opseg, ciljevi i dokazi; preventivni programi u regiji; informacije o najboljim praksama u prevenciji; učinkoviti programi prevencije ovisnosti te akreditacija provoditelja i programa prevencije ovisnosti.

Na početku skupa sudionike su predstavili predstavnici Ministarstva zdravlja Republike Slovenije, EMCDDA-a te slovenskog Nacionalnog instituta za javno zdravstvo. U uvodnom dijelu, predstavnik EMCDDA-a g. Gregor Burkhart prezentirao je preventivne aktivnosti u Europskoj uniji. Istaknuto je kako su znanstvena istraživanja potvrdila učinkovitost strategija okruženja i indiciranih preventivnih intervencija, no kako se i dalje znatno češće provode univerzalne preventivne intervencije temeljene na informiranju. Prilikom provedbe intervencija značajnu ulogu zauzima kontekst u kojem se intervencija implementira, sadržaj, dostava programa ciljnoj populaciji, obuhvat ciljne skupine i drugi čimbenici. Sve više se teži implementaciji dokazano učinkovitih strukturiranih programa koji imaju jasno razrađene priručnike za provedbu. Naglasak je na interaktivnosti, razvijanju individualnih i socijalnih vještina, donošenju odluka i razvijanju vještina nošenja s vršnjačkim pritiskom. Nadalje, perspektivne su i kratke intervencije i motivacijsko intervjuiranje.

Gđa. Andreja Hočevar, predstavnica Sveučilišta u Ljubljani, izložila je problem terminologije u području prevencije ovisnosti o drogama. Naime, često se izrazi „uporaba“ (eng. use) i „zlouporaba“ (eng. misuse) droga koriste u kontekstu prevencije ovisnosti o drogama. Pri tome se prvi izraz smatra neutralnijim i prihvatljivijim, obzirom da ne postoje usuglašeni kriteriji oko toga kada uporaba droga prelazi u zlouporabu.

U nastavku skupa predstavljeni su neki od programa prevencije ovisnosti u regiji: albanski program „Zajedno u borbi protiv ovisnosti“, „Mreža škola u suzbijanju zlouporabe droga u Kantonu Sarajevo“ i „Prevencija rizičnih ponašanja među romskom populacijom u Republici Srpskoj“ u Bosni i Hercegovini, „Uspostava programa prevencije ovisnosti u srednjim školama“ u Makedoniji, crnogorska adaptacija programa „Strengtenih Families Program“, srpski „Kreativni rad s djecom u prevenciji zlouporabe sredstava ovisnosti“ te slovenske „Rane[[1]](#footnote-1) intervencije za adolescente konzumente droga i njihove roditelje“.

U zadnjem dijelu prvog dana akademije predstavljen je koncept najboljih praksi u prevenciji. Predstavnik Pompidou grupe g. Thomas Kattau naglasio je važnost aktivnosti smanjenja potražnje droga te dugogodišnju promociju preventivnih programa među članicama Pompidou grupe. Nadalje, predstavnica EMCDDA-a gđa. Sandrine Sleiman prezentirala je Portal najboljih praksi i pozvala sudionike na njegovo korištenje. Također, predstavnica Ureda za suzbijanje zlouporabe droga Vlade Republike Hrvatske gđa. Dijana Jerković predstavila je Bazu programa smanjenja potražnje droga, s naglaskom na preventivne aktivnosti. Istaknuta je uloga pratećih aktivnosti (organiziranja edukacija za provoditelje programa, povezivanje kriterija kvalitete i financiranja programa) prilikom izrade Baze. U slučaju interesa za implementiranjem sličnog projekta u drugim zemljama, Republika Hrvatska je spremna pružiti stručnu podršku zainteresiranim državama u procjeni potreba i resursa, implementaciji te održavanju pratećih edukativnih aktivnosti.

Drugi dan akademije bio je posvećen naporima za unaprjeđenje kvalitete preventivnih programa, pri čemu je gđa. Angelina Brotherhood s Liverpool John Moores Sveučilišta u Velikoj Britaniji predstavila Europske standarde kvalitete prevencije ovisnosti o drogama, a doc.dr.sc. Valentina Kranželić s Edukacijsko-rehabilitacijskog fakulteta Sveučilišta u Zagrebu je naglasila ulogu evaluacije prilikom implementacije programa. U nastavku su sudionici bili podijeljeni u dvije grupe: u jednoj se vježbala i diskutirala mogućnost primjene preventivnih standarda, a u drugoj različite metode evaluacije.

Nadalje, predstavnica Nacionalnog Instituta za edukaciju u Republici Češkoj, gđa. Helena Pacnerova, prikazala je proces akreditacije provoditelja i programa prevencije ovisnosti. Proces se sastoji od prijave provoditelja programa, pregleda dokumentacije, dolaska na teren, izrade završnog izvješća na temelju kojeg povjerenstvo dodjeljuje odobrenje ili odbija dodjelu certifikata. Certifikati se izdaju na rok od 5 godina i preduvjet su za dobivanje financijskih sredstva od Ministarstva zdravlja Republike Češke.

1. U literaturi se često nailazi na pojam „rane intervencije“, no EMCDDA ga ne preporuča za korištenje. Umjesto njega prikladniji je termin“kratke intervencije“, budući da pridjev „rane“ podrazumijeva interveniranje u ranim fazama razvoja osobe (djetinjstvu). [↑](#footnote-ref-1)